Historisk start for St. Louis Blues
Backen Kevin Shattenkirk ble matchvinner med sitt første mål for sesongen. - Hver eneste dag har han sagt at «i kveld skal jeg score mitt første mål». Til slutt var han nødt til å få rett, sa backpartner Barret Jackman. Shattenkirk ble uten assist for første gang på åtte kamper, men det spilte liten rolle. Blues har 11 seirer på 15 kamper og har tapt i ordinær tid bare to ganger. Claude Giroux scoret også et etterlengtet mål lørdag. Han var målløs i 21 kamper på rad før han scoret da Philadelphia Flyers slo Edmonton Oilers 4-2. Flyers hadde scoringssnitt på bare 1,47 før det løsnet lørdag. Også Jay Rosenhill (første mål på 18 kamper), Vincent Lecavalier og Scott Hartnell scoret.Teddy Purcells scoring i forlengningen ga Tampa Bay Lightning 3-2-seier over Detroit Red Wings på borteis. Det var klubbens første seier i Joe Louis Arena siden januar 1994. Brandon Dubinski noterte tre poeng for første gang på tre sesonger, og Ryan Johansen for første gang i karrieren, da Columbus Blue Jackets slo New York Islanders 5-2. Begge noterte ett mål og to assist. Patrick Sharp noterte fire assist og Marián Hossa to mål da Chicago Blackhawks vant 5-2 over Dallas Stars, mens Tyler Toffoli hadde to mål og Mike Richards tre assist da Los Angeles Kings slo Vancouver Canucks 5-1.Florida Panthers måtte tåle sitt åttende tap på rad da Ottawa Senators seiret 3-2 på hjemmebane. Peter Horachek fikk dermed ikke trenerdebuten han ønsket. Han fikk jobben etter at Kevin Dineen ble sparket fredag. To overtallsmål avgjorde da Boston Bruins slo Toronto Maple Leafs 3-1, mens Minnesota Wild (mot Carolina Hurricanes) og Phoenix Coyotes (mot Washington Capitals) vant sine kamper etter straffeslag. (©NTB)
St. Louis Blues tangerte den beste sesongstart i klubbhistorien med 2-1-seier over Pittsburgh Penguins i NHL lørdag.